CELEX: 
Language: mt
Date: 2019-10-29 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet fir-rigward tal-informazzjoni relatata mar-reazzjoni ta’ emerġenza relatata mas-saħħa

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Skont l-Artikolu 45(1) tar-Regolament CLP, il-korpi maħtura tal-Istati Membri għandhom jirċievu informazzjoni mingħand l-importaturi u l-utenti downstream dwar it-taħlitiet ta’ sustanzi kimiċi perikolużi li jqiegħdu fis-suq. Ir-Regolament tal-Kummissjoni (UE) Nru 2017/542 emenda r-Regolament (KE) Nru 1272/2008 (ir-Regolament CLP) billi żied Anness li jarmonizza l-informazzjoni li għandha tiġi pprovduta marbuta mar-reazzjoni ta’ emerġenza relatata mas-saħħa (“Anness VIII”). L-Anness VIII ġie adottat f’Marzu 2017 u kien maħsub li jsir applikabbli fl-1 ta’ Jannar 2020. 
            
            
               Il-Kummissjoni qed tipproponi emenda għall-Anness VIII qabel id-data tal-applikabbiltà tiegħu li jkun fiha kjarifiki mhux kontenzjużi tat-test, sabiex tippermetti interpretazzjoni aktar razzjonalizzata tat-test, ittejjeb il-koerenza interna u ttaffi xi konsegwenzi mhux intenzjonati li saru evidenti biss wara l-adozzjoni tal-Anness. 
            
            
               Il-Kummissjoni qed tipproponi wkoll emenda tal-ewwel skadenza tal-konformità (identika għad-data tal-applikabbiltà tal-Anness VIII) li tibdilha mill-1 ta’ Jannar 2020 għall-1 ta’ Jannar 2021 minħabba li kien hemm sejħiet għal emendi aktar estensivi għall-Anness VIII qabel id-data tal-applikabbilità tiegħu, għal raġunijiet ta’ ċerti kwistjonijiet ta’ prattiċità, bħall-effetti ta’ varjabbiltà kbira fil-kompożizzjoni tat-taħlitiet minħabba l-oriġini naturali tal-komponenti, id-diffikultà li ssir taf il-kompożizzjoni eżatta tal-prodotti f’każijiet li jinvolvu ktajjen ta’ provvista kumplessi, u l-impatt ta’ fornituri multipli ta’ komponenti tat-taħlita bl-istess karatteristiċi tekniċi u perikli. Il-Kummissjoni bħalissa qed tanalizza dawn il-kwistjonijiet, u ladarba jiġu żviluppati s-soluzzjonijiet, kwalunkwe tibdil sussegwenti għar-regoli l-ġodda jkun jeħtieġ li jsir qabel l-ewwel data tal-konformità. Il-posponiment tal-ewwel skadenza tal-konformità jippermetti lill-Istati Membri u lill-ECHA biex ikunu lesti fil-ħin u jippermettu lill-industrija tikkonforma mal-Anness VIII sal-iskadenza. 
            
            
               2.KONSULTAZZJONIJIET QABEL L-ADOZZJONI TAL-ATT
            
            
               F’konformità mal-Artikolu 53a(4) tar-Regolament (KE) Nru 1272/2008, l-esperti maħtura minn kull Stat Membru ġew ikkonsultati fil-grupp ta’ esperti rilevanti CARACAL [Awtoritajiet Kompetenti tar-REACH u CLP (E02385)] skont ir-regoli tal-Ftehim Interistituzzjonali dwar it-Tfassil Aħjar tal-Liġijiet tat-13 ta’ April 2016
                  1
               .  
            
            
               Barra minn hekk, l-inizjattiva ġiet ippubblikata għal feedback matul il-perjodu ta’ bejn it-22 ta’ Lulju 2019 u d-19 ta’ Awwissu 2019 taħt it-titolu “Sustanzi perikolużi – regoli dwar l-informazzjoni li trid tingħata għal rispons tas-saħħa ta’ emerġenza (aġġornament)” (
               
                  https://ec.europa.eu/info/law/better-regulation/initiatives/ares-2019-4744568_mt
               
               ). Il-feedback pubbliku riċevut jista’ jiġi spjegat fil-qosor kif ġej. 
            
            
               Il-Kummissjoni rċeviet 109 kumment minn individwi u organizzazzjonijiet, li l-parti l-kbira tagħhom huma assoċjati mal-industrija kimika u li jinsabu l-aktar fl-Ewropa. 
            
            
               B’mod aktar speċifiku, il-maġġoranza l-kbira tal-kummenti tressqu mill-partijiet ikkonċernati industrijali (87 % tal-kummenti ġew minn kumpaniji, jew minn organizzazzjonijiet/assoċjazzjonijiet tan-negozju) filwaqt li l-kummenti mressqa minn entitajiet oħra ammontaw għal 13 % b’kollox (5 % minn ċittadini tal-UE, 1 % minn awtoritajiet pubbliċi, 1 % minn trejdjunjins u 6 % - minn entitajiet oħrajn). 
            
            
               Id-differiment tal-ewwel skadenza tal-konformità mill-1 ta’ Jannar 2020 għall-1 ta’ Jannar 2021 ġie milqugħ tajjeb ħafna, u kien hemm kunsens wiesa’ li dan id-differiment huwa meħtieġ minħabba l-kwistjonijiet ta’ prattiċità msemmija hawn fuq. 
            
            
               Ġie espress ukoll tħassib dwar il-kwistjonijiet ta’ prattiċità bħala tali, li madankollu mhumiex indirizzati mill-inizjattiva ppubblikata għall-feedback, iżda li qed jiġu indirizzati separatament.
            
            
               Ħafna kummenti kienu dwar l-emenda tat-Taqsima 5.2 tal-Parti A tal-Anness li tipprevedi l-alternattiva li tistampa jew twaħħal l-identifikatur uniku tal-formula (UFI) fuq l-imballaġġ qrib it-tikketta minflok fuq it-tikketta nnifisha. Ġie argumentat li jenħtieġ li ssir referenza espliċita għal “imballaġġ ta’ ġewwa” minflok “imballaġġ” biss, għaliex inkella jkun meħtieġ li l-UFI jitqiegħed fuq kull saff tal-imballaġġ skont l-Artikolu 33 tar-Regolament (KE) Nru 1272/2008 mingħajr ebda benefiċċju addizzjonali għar-reazzjoni ta’ emerġenza relatata mas-saħħa minħabba li l-imballaġġ ta’ barra x’aktarx li ma jkunx disponibbli f’każ ta’ inċident ta’ avvelenament. Il-Kummissjoni ħadet dan is-suġġeriment u t-Taqsima 5.2 tal-Parti A tal-Anness issa tirreferi b’mod espliċitu għal “imballaġġ ta’ ġewwa”. Ġie miżjud subparagrafu addizzjonali biex jiġi speċifikat li meta l-imballaġġ ta’ ġewwa jkun jew f’tali forma jew tant żgħir li jkun impossibbli li l-UFI jitwaħħal fuqu, min ikun qed jibgħat it-tagħrif jista’ jistampa l-UFI fuq l-imballaġġ ta’ barra qrib it-tikketta. 
            
            
               Rigward it-tieni subparagrafu tat-Taqsima 3.2.2 tal-Parti B tal-Anness dwar l-informazzjoni dwar is-sustanzi kontenuti f’taħlita f’taħlita (MIM), ġie enfasizzat li din l-emenda tista’ potenzjalment iżżid il-piż amministrattiv għal min ikun qed jibgħat it-tagħrif. Fil-każ li taħlita li għandha tiġi nnotifikata fi Stat Membru jkun fiha MIM li hija stess ma tkunx ġiet innotifikata f’dak l-Istat Membru speċifiku, l-MIM jeħtieġ li tiġi identifikata permezz tal-informazzjoni dwar il-kompożizzjoni li tinsab fl-Iskeda ta’ Data ta’ Sigurtà u ta’ kull komponent magħruf ieħor. Fil-każ li l-MIM tkun ġiet innotifikata, ikun biżżejjed li l-UFI tal-MIM jiġi inkluż fin-notifika tat-taħlita finali. Skont il-kummenti li waslu, id-dispożizzjonijiet fit-Taqsima 3.2.2, il-Parti B tkun teħtieġ notifiki differenti għall-istess taħlita fil-każ meta l-MIM tkun ġiet innotifikata f’xi Stati Membri u mhux f’oħrajn.
            
            
               Filwaqt li l-Kummissjoni hija tal-fehma li din il-problema jeħtieġ li tiġi indirizzata, pjuttost tista’ tinstab soluzzjoni billi jiġu aġġustati l-għodod tal-IT rilevanti milli permezz ta’ emenda tat-test legali. Pereżempju, id-disponibbiltà ta’ UFIs għal ċertu Stat Membru tista’ tiġi vverifikata qabel ma jsir it-tressiq ta’ tagħrif effettiv, jew l-għodod tat-tressiq ta’ tagħrif jistgħu jippermettu l-introduzzjoni taż-żewġ varjanti tal-format tat-tressiq ta’ tagħrif, jiġifieri li jiġu pprovduti l-UFI tal-MIM u d-data SDS. 
            
            
               Barra minn hekk, tqajmu wkoll kummenti li din il-bidla proposta teħtieġ li min ikun qed jibgħat it-tagħrif jikkomunika minn qabel fil-katina tal-provvista sabiex jiġi vverifikat jekk l-MIM tkunx diġà ġiet innotifikata f’ċertu Stat Membru, jiġifieri jekk l-UFI huwiex disponibbli f’dak l-Istat Membru. Il-Kummissjoni temmen li din l-emenda fil-fatt se tbaxxi l-piż amministrattiv għal min ikun qed jibgħat it-tagħrif peress li s-sistemi tal-IT jivverifikaw minnufih jekk UFI ikunx disponibbli f’ċertu Stat Membru u b’hekk ma tkunx meħtieġa komunikazzjoni fil-katina tal-provvista.
            
            
               Bħala konklużjoni, il-kummenti li waslu fil-qafas tal-konsultazzjoni pubblika ġew ikkunsidrati fir-rigward tat-Taqsima 5.2 tal-Parti A tal-Anness u r-referenza għal “imballaġġ ta’ ġewwa”. Fir-rigward tal-kummenti li tqajmu dwar l-MIMs kif spjegat hawn fuq, il-problema se tiġi indirizzata permezz ta’ soluzzjonijiet tal-IT minflok permezz ta’ emenda tat-test legali.  
            
            
               3.ELEMENTI ĠURIDIĊI TAL-ATT DELEGAT
            
            
               L-att ġuridiku jemenda r-Regolament (KE) Nru 1272/2008. Il-bażijiet ġuridiċi ta’ dan l-att delegat huma l-Artikolu 45(4) u l-Artikolu 53(1) tar-Regolament (KE) Nru 1272/2008. 
            
         
         
            
               REGOLAMENT DELEGAT TAL-KUMMISSJONI (UE) .../...
            
            
               ta’ 29.10.2019
            
            
               li jemenda r-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet fir-rigward tal-informazzjoni relatata mar-reazzjoni ta’ emerġenza relatata mas-saħħa
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (KE) Nru 1272/2008 tal-Parlament Ewropew u tal-Kunsill tas-16 ta’ Diċembru 2008 dwar il-klassifikazzjoni, l-ittikkettar u l-imballaġġ tas-sustanzi u t-taħlitiet, li jemenda u jħassar id-Direttivi 67/548/KEE u 1999/45/KE, u li jemenda r-Regolament (KE) Nru 1907/2006
                  2
               , u b’mod partikulari l-Artikoli 45(4) u 53(1) tiegħu,
            
            
               Billi:
            
            
               (1)Ir-Regolament (KE) Nru 1272/2008 ġie emendat bir-Regolament tal-Kummissjoni (UE) Nru 2017/542
                  3
                biex jiżdiedu ċerti rekwiżiti għat-tressiq ta’ informazzjoni relatata mar-reazzjoni ta’ emerġenza relatata mas-saħħa u għall-inklużjoni ta’ “identifikatur uniku tal-formula” fl-informazzjoni supplimentari pprovduta fuq it-tikketta ta’ taħlita perikoluża. L-emendi huma intiżi li japplikaw mill-1 ta’ Jannar 2020, iżda l-importaturi u l-utenti downstream huma meħtieġa biss jibdew jikkonformaw mar-regoli l-ġodda fi stadji, skont serje ta’ dati ta’ konformità li jiddependu mill-użu li għalih it-taħlita titqiegħed fis-suq. L-ewwel data ta’ konformità ta’ dan it-tip hija l-1 ta’ Jannar 2020.
            
            
               (2)Wara l-adozzjoni tar-Regolament (UE) 2017/542, saru diversi suġġerimenti ta’ abbozzar waqt diskussjonijiet mal-awtoritajiet nazzjonali u ma’ partijiet ikkonċernati oħra bil-ħsieb li tiġi ffaċilitata l-implimentazzjoni tar-regoli l-ġodda introdotti permezz ta’ dak ir-Regolament u li tiġi ċċarata t-tifsira tagħhom. Ir-regoli l-ġodda introdotti minn dak ir-Regolament għalhekk jenħtieġ li jiġu emendati biex jippermettu interpretazzjoni aktar simplifikata tagħhom, biex titjieb il-koerenza interna u biex jittaffew xi konsegwenzi mhux intenzjonati li saru evidenti biss wara l-adozzjoni ta’ dak ir-Regolament. B’mod partikolari, peress li jista’ jkun hemm bżonn li l-identifikatur uniku tal-formula (UFI) jiġi aġġornat ta’ spiss, ir-regoli l-ġodda jenħtieġ li jipprevedu li l-UFI jintwera jew fuq it-tikketta tat-taħlita perikoluża jew fuq l-imballaġġ tagħha qrib it-tikketta. L-Artikolu 31(5) tar-Regolament (KE) Nru 1272/2008 diġà jinkludi wkoll l-għażla li l-elementi tat-tikketta jitqiegħdu kollha fuq l-imballaġġ minflok fuq it-tikketta. Barra minn hekk, l-Artikolu 29(3) tar-Regolament (KE) Nru 1272/2008 jindirizza s-sitwazzjoni fejn tiġi pprovduta taħlita mingħajr imballaġġ. 
            
            
               (3)Minbarra s-suġġerimenti ta’ abbozzar, l-awtoritajiet nazzjonali u partijiet ikkonċernati oħra qajmu ċerti kwistjonijiet li jirrigwardaw il-prattiċità tar-regoli l-ġodda introdotti permezz tar-Regolament (UE) 2017/542, pereżempju l-effetti tal-varjabbiltà kbira fil-kompożizzjoni tat-taħlitiet minħabba l-oriġini naturali tal-komponenti, id-diffikultà li ssir taf il-kompożizzjoni eżatta tal-prodotti f’każijiet li jinvolvu ktajjen ta’ provvista kumplessi, u l-impatt ta’ fornituri multipli ta’ komponenti tat-taħlita bl-istess karatteristiċi tekniċi u perikli. Ladarba jkunu ġew żviluppati soluzzjonijiet meħtieġa biex jiġu indirizzati dawn il-kwistjonijiet, kull bidla li tirriżulta għar-regoli l-ġodda jkollha ssir qabel l-ewwel data ta’ konformità meta l-importaturi u l-utenti downstream ikunu meħtieġa jibdew jikkonformaw mar-regoli l-ġodda fir-rigward ta’ taħlitiet għall-użu mill-konsumatur. Huwa għalhekk xieraq li l-ewwel data ta’ konformità tiġi differita mill-1 ta’ Jannar 2020 għall-1 ta’ Jannar 2021 sabiex jingħata biżżejjed żmien biex jiġu żviluppati s-soluzzjonijiet meħtieġa u jsiru l-bidliet meħtieġa għar-regoli l-ġodda. Dan il-posponiment ma jaffettwax il-ħtieġa li l-Istati Membri jkollhom is-sistemi tagħhom operattivi fi żmien xieraq qabel l-1 ta’ Jannar 2021 sabiex jippermettu lill-importaturi u lill-utenti downstream żmien biżżejjed biex jippreparaw għat-tressiq ta’ tagħrif tagħhom qabel dik id-data. 
            
            
               (4)Għaldaqstant, jenħtieġ li r-Regolament (KE) Nru 1272/2008 jiġi emendat kif xieraq.
            
            
               (5)Id-data tal-applikazzjoni ta’ dan ir-Regolament jenħtieġ li tiġi differita sabiex tiġi allinjata mad-data tal-applikazzjoni tar-Regolament (UE) Nru 2017/542,
            
            
               ADOTTAT DAN IR-REGOLAMENT:
            
            
               Artikolu 1
            
            
               Ir-Regolament (KE) Nru 1272/2008 huwa emendat kif ġej:
            
            
               (1)
                     fl-Artikolu 25, il-paragrafu 7 huwa sostitwit b’dan li ġej: 
            
            
                  “7. Meta, skont l-Anness VIII, min ikun qed jibgħat it-tagħrif joħloq identifikatur uniku tal-formula, dan għandu jiġi inkluż fl-informazzjoni supplimentari fuq it-tikketta skont id-dispożizzjonijiet tat-taqsima 5 tal-Parti A ta’ dak l-Anness.”; 
            
            
               (2)
                     fl-Artikolu 29, jiddaħħal il-paragrafu li ġej:
            
            
                  “4a. Meta, skont l-Anness VIII, min ikun qed jibgħat it-tagħrif joħloq identifikatur uniku tal-formula, dan jista’, minflok ma jinkludih fl-informazzjoni supplimentari fuq it-tikketta, jagħżel li jurih b’mod ieħor li jkun permess skont it-taqsima 5 tal-Parti A ta’ dak l-Anness.”; 
            
         
         
            
               (3)
                     L-Anness VIII huwa emendat kif stipulat fl-Anness ta’ dan ir-Regolament.
            
            
               Artikolu 2
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu japplika mill-1 ta’ Jannar 2020. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 29.10.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
            
         
         
            
                  
                     (1)
                  
                        ĠU L 123, 12.5.2016, p. 1. 
               
               
                  
                     (2)
                  
                        ĠU L 353, 31.12.2008, p.1. 
               
               
                  
                     (3)
                  
                        Ir-Regolament tal-Kummissjoni (UE) 2017/542 tat-22 ta’ Marzu 2017 li jemenda r-Regolament (KE) Nru 1272/2008 tal-Parlament Ewropew u tal-Kunsill dwar il-klassifikazzjoni, l-ittikkettar u l-imballaġġ tas-sustanzi u t-taħlitiet billi jżid Anness dwar l-informazzjoni armonizzata relatata mar-reazzjoni ta’ emerġenza relatata mas-saħħa (ĠU L 78, 23.3.2017, p. 1). 
               
            
      
    ---documentbreak--- 
      
         
         
            
               ANNESS 
            
            
               L-Anness VIII tar-Regolament (KE) Nru 1272/2008 huwa emendat kif ġej: 
            
            
               (1)Il-Parti A hija emendata kif ġej: 
            
            
               (a)It-Taqsima 1.1 hija sostitwita b’dan li ġej:
            
            
               “1.1
                     Mill-1 ta’ Jannar 2021, l-importaturi u l-utenti downstream li jqiegħdu taħlitiet fis-suq għall-użu mill-konsumaturi, fis-sens tat-Taqsima 2.4 tal-Parti A ta’ dan l-Anness, għandhom jikkonformaw ma’ dan l-Anness.”; 
            
            
               (b)It-Taqsima 2.3 hija sostitwita b’dan li ġej:
            
            
               “
                     2.3.
                     Fil-każ ta’ taħlitiet li jitqiegħdu fis-suq għal użu industrijali biss, dawk li jibagħtu t-tagħrif jistgħu jagħżlu li jibagħtu tagħrif limitat, minflok ma jissodisfaw ir-rekwiżiti ġenerali tat-tressiq, skont it-Taqsima 3.1.1 tal-Parti B, sakemm ikun hemm aċċess rapidu għal tagħrif iktar iddettaljat dwar il-prodotti skont it-Taqsima 1.3 ta’ dik il-Parti.”;
            
            
               (c)It-Taqsima 4.1 hija sostitwita b’dan li ġej: 
            
            
               “
                     4.1
                     Jista’ jintbagħat tagħrif f’daqqa għal iktar minn taħlita waħda, minn hawn ’il quddiem imsejjaħ “it-tressiq tat-tagħrif għal grupp ta’ taħlitiet”, f’każ li t-taħlitiet kollha fi grupp ikunu kklassifikati bl-istess mod fejn jidħlu l-perikli fiżiċi tagħhom jew il-perikli tagħhom marbutin mas-saħħa.”;
            
            
               (d)It-Taqsima 4.3. hija sostitwita b’dan li ġej: 
            
            
               “
                     4.3.
                     B’deroga mit-taqsima 4.2, it-tressiq tat-tagħrif għal grupp ta’ taħlitiet għandu jitħalla jsir ukoll meta d-differenza fil-kompożizzjoni tat-taħlitiet differenti fil-grupp ikollha x’taqsam biss mal-fwejjaħ, sakemm il-konċentrazzjoni totali tal-fwejjaħ differenti f’kull taħlita ma tkunx taqbeż il-5 %.”;
            
            
               (e)fit-Taqsima 5.1, it-tielet subparagrafu huwa sostitwit b’dan li ġej: 
            
            
               “
                     B’deroga mit-tieni subparagrafu, m’għandux ikun hemm bżonn ta’ UFI ġdid fil-każ ta’ taħlitiet inklużi fit-tressiq tat-tagħrif għal grupp ta’ taħlitiet li jkun fihom il-fwejjaħ sakemm il-bidla fil-kompożizzjoni jkollha x’taqsam biss ma’ dawk il-fwejjaħ jew maż-żieda ta’ fwejjaħ ġodda fihom.”;
            
            
               (f)It-Taqsima 5.2 hija sostitwita b’dan li ġej: 
            
            
               “
                     5.2.
                      Minflok ma jinkludi l-UFI fl-informazzjoni supplimentari fuq it-tikketta, min ikun qed jibgħat it-tagħrif jista’ jagħżel li jistampah jew iwaħħlu fuq l-imballaġġ ta’ ġewwa flimkien mal-elementi l-oħra tat-tikketta. 
            
            
               Meta l-imballaġġ ta’ ġewwa jkun jew f’tali forma jew tant żgħir li jkun impossibbli li l-UFI jitwaħħal fuqu, min ikun qed jibgħat it-tagħrif jista’ jistampa jew iwaħħal l-UFI flimkien mal-elementi l-oħra tat-tikketta fuq imballaġġ ta’ barra.
            
            
               Fil-każ ta’ taħlitiet li mhumiex ippakkjati, l-UFI għandu jiġi indikat fl-Iskeda ta’ Data ta’ Sigurtà jew jiġi inkluż fil-kopja tal-elementi tat-tikketta msemmija fl-Artikolu 29(3), kif applikabbli. 
            
            
               Qabel l-UFI għandu jkun hemm l-akronimu “UFI” mogħti b’ittri kapitali, segwit b’żewġ punti (“UFI:”) u dan għandu jkun jidher b’mod ċar, ikun jista’ jinqara sew u jkun immarkat b’mod li ma jkunx jista’ jitħassar.”;
            
            
               (g)It-Taqsima 5.3 hija sostitwita b’dan li ġej: 
            
         
         
            
               “
                     5.3
                     B’deroga mill-ewwel subparagrafu tat-Taqsima 5.2, fil-każ ta’ taħlitiet fornuti għal użu f’siti industrijali, l-UFI jista’ jiġi indikat minflok fl-Iskeda ta’ Data tas-Sigurtà.”; 
            
            
               (2)Il-Parti B hija emendata kif ġej:
            
            
               (a)fit-Taqsima 1.1, it-tieni subparagrafu huwa sostitwit b’dan li ġej:
            
            
               “Għandhom jingħataw l-isem/ismijiet kummerċjali sħaħ tat-taħlita, fosthom, fejn ikun rilevanti, isem il-marka, isem il-prodott u l-ismijiet differenti hekk kif jidhru fuq it-tikketta, mingħajr abbrevjazzjonijiet, u li jippermettu l-identifikazzjoni speċifika tagħha.”; 
            
            
               (b)It-Taqsima 1.2 hija sostitwita b’dan li ġej: 
            
            
               “
                     1.2. Id-dettalji ta’ min ikun qed jibgħat it-tagħrif u tal-punt ta’ kuntatt
            
            
               L-isem, l-indirizz sħiħ, in-numru tat-telefon u l-indirizz tal-posta elettronika ta’ min ikun qed jibgħat it-tagħrif għandhom jiġu pprovduti u, jekk differenti, l-isem, l-indirizz sħiħ, in-numru tat-telefon u l-indirizz tal-posta elettronika tal-punt ta’ kuntatt li għandu jintuża biex tinkiseb aktar informazzjoni rilevanti għall-finijiet tar-reazzjoni ta’ emerġenza relatata mas-saħħa.”; 
            
            
               (c)It-Taqsima 1.3 hija sostitwita b’dan li ġej: 
            
            
               “
                     1.3. L-isem, in-numru tat-telefon u l-indirizz tal-posta elettronika għal aċċess rapidu għal tagħrif addizzjonali dwar il-prodott 
            
            
               F’każ li jintbagħat tagħrif limitat kif stabbilit fit-Taqsima 2.3 tal-Parti A, iridu jingħataw l-isem, in-numru tat-telefon u l-indirizz tal-posta elettronika għal aċċess rapidu għal tagħrif addizzjonali ddettaljat dwar il-prodott li jkun rilevanti għall-finijiet tar-reazzjoni ta’ emerġenza relatata mas-saħħa fil-lingwa prevista fit-Taqsima 3.3 tal-Parti A. In-numru tat-telefon għandu jkun aċċessibbli 24 siegħa kuljum u sebat ijiem fil-ġimgħa.”;
            
            
               (d)fit-Taqsima 2.4, it-tielet inċiż huwa sostitwit b’dan li ġej: 
            
            
               “
                     –
                     il-pH, jekk tkun disponibbli, tat-taħlita kif fornuta, jew, meta t-taħlita tkun solida, il-pH ta’ likwidu jew soluzzjoni milwiema f’konċentrazzjoni partikolari. Il-konċentrazzjoni tat-taħlita tat-test fl-ilma għandha tiġi indikata. Jekk il-pH ma tkunx disponibbli, għandhom jingħataw ir-raġunijiet;”
            
            
               (e)fit-Taqsima 3.1, it-tielet u r-raba’ subparagrafi huma sostitwiti b’dan li ġej: 
            
            
               “
                      B’deroga mit-tieni subparagrafu, fit-tressiq tat-tagħrif għal grupp ta’ taħlitiet, tal-inqas waħda mit-taħlitiet irid ikun fiha l-komponenti tal-fwejjaħ. 
            
            
               Għat-tressiq tat-tagħrif għal grupp ta’ taħlitiet, f’każ li l-fwejjaħ ma jkunux l-istess fit-taħlitiet inklużi fil-grupp, għandha tingħata lista tat-taħlitiet u tal-fwejjaħ li dawn jinkludu, inkluża l-klassifikazzjoni tagħhom.”;
            
            
               (f)It-Taqsima 3.1.1 hija sostitwita b’dan li ġej: 
            
            
               “
                     3.1.1.
                     Rekwiżiti għat-taħlitiet għal użu industrijali
            
            
               F’każ li jintbagħat tagħrif limitat kif stabbilit fit-Taqsima 2.3 tal-Parti A, it-tagħrif li jrid jintbagħat dwar il-kompożizzjoni tat-taħlita għal użu industrijali jista’ jkun limitat għat-tagħrif mogħti fl-Iskeda ta’ Data tas-Sigurtà skont l-Anness II tar-Regolament (KE) Nru 1907/2006, sakemm dak it-tagħrif addizzjonali dwar il-kompożizzjoni jkun disponibbli għal aċċess rapidu skont it-Taqsima 1.3.”;
            
            
               (g)l-intestatura tat-Taqsima 3.2 tinbidel b’dan li ġej: 
            
            
               “
                     Identifikazzjoni tal-komponenti tat-taħlita”;
            
         
         
            
               (h)fit-Taqsima 3.2, jiddaħħal dan il-paragrafu qabel it-Taqsima 3.2.1:
            
            
               “
                     Komponent tat-taħlita huwa sustanza jew taħlita f’taħlita.”;
            
            
               (i)Fit-Taqsima 3.2.2, it-tieni subparagrafu huwa sostitwit b’dan li ġej:
            
            
               “It-tagħrif dwar is-sustanzi li jkun fiha l-MIM għandu jingħata skont il-kriterji tat-Taqsima 3.2.1, ħlief jekk min ikun qed jibgħat it-tagħrif ma jkollux aċċess għat-tagħrif dwar il-kompożizzjoni kollha tal-MIM. F’dan il-każ, l-MIM għandha tiġi identifikata permezz tal-identifikatur tal-prodott tagħha skont l-Artikolu 18(3)(a), flimkien mal-konċentrazzjoni u l-UFI tagħha, jekk disponibbli u jekk il-korp maħtur ikun irċieva t-tagħrif dwar l-MIM fi tressiq tat-tagħrif preċedenti. Fin-nuqqas ta’ UFI jew jekk il-korp maħtur ma jkunx irċieva t-tagħrif dwar l-MIM fi tressiq tat-tagħrif preċedenti, l-MIM għandha tiġi identifikata permezz tal-identifikatur tal-prodott tagħha skont l-Artikolu 18(3)(a), flimkien mal-konċentrazzjoni tagħha u l-informazzjoni dwar il-kompożizzjoni tagħha fl-Iskeda ta’ Data tas-Sigurtà tal-MIM u ta’ kwalunkwe komponent magħruf ieħor, kif ukoll l-isem, l-indirizz tal-posta elettronika u n-numru tat-telefon tal-fornitur tal-MIM.”;
            
            
               (j)It-Taqsima 3.2.3 hija sostitwita b’dan li ġej: 
            
            
               “
                     3.2.3. L-identifikaturi tal-prodotti ġeneriċi 
            
            
               B’deroga mit-Taqsimiet 3.2.1 u 3.2.2, l-identifikaturi tal-prodotti ġeneriċi “fwejjaħ” jew “koloranti” jistgħu jintużaw għall-komponenti tat-taħlita użati biss biex tiżdied il-fwieħa jew biex jiżdied il-kulur magħha meta jiġu ssodisfati l-kundizzjonijiet li ġejjin: 
            
            
               –il-komponenti tat-taħlita mhumiex ikklassifikati bħala perikolużi għas-saħħa, 
            
            
               –il-konċentrazzjoni tal-komponenti tat-taħlita identifikati permezz ta’ identifikatur tal-prodott ġeneriku partikolari b’kollox ma taqbiżx: 
            
            
               (a) 5 % għall-fwejjaħ kollha; u 
            
            
               (b) 25 % għall-koloranti kollha.”;
            
            
               (k)It-Taqsima 3.3 hija sostitwita b’dan li ġej: 
            
            
               “
                     3.3. Il-komponenti tat-taħlita suġġetti għar-rekwiżiti tat-tressiq
            
            
               Għandhom jiġu indikati l-komponenti tat-taħlita li ġejjin:
            
            
               (1)il-komponenti tat-taħlita kklassifikati bħala perikolużi abbażi tal-effetti fiżiċi tagħhom jew tal-effetti tagħhom fuq is-saħħa li:
            
            
               –jinsabu fit-taħlita f’konċentrazzjoni ta’ 0.1 % jew iktar;
            
            
               –huma identifikati, anki jekk f’konċentrazzjonijiet ta’ inqas minn 0.1 %, ħlief jekk min ikun qed jibgħat it-tagħrif ikun jista’ juri li dawn il-komponenti mhumiex rilevanti għall-finijiet tar-reazzjoni ta’ emerġenza relatata mas-saħħa u tal-miżuri ta’ prevenzjoni;
            
            
               (2)il-komponenti tat-taħlita mhux ikklassifikati bħala perikolużi abbażi tal-effetti fiżiċi tagħhom jew tal-effetti tagħhom fuq is-saħħa li huma identifikati u li jinsabu fit-taħlita f’konċentrazzjoni ta’ 1 % jew iktar.”;
            
            
               (l)It-Taqsima 3.4 hija sostitwita b’dan li ġej: 
            
            
               “
                     3.4. Il-konċentrazzjoni tal-komponenti tat-taħlita u l-firxiet tal-konċentrazzjoni tagħhom
            
         
         
            
               Dawk li jibagħtu t-tagħrif għandhom jipprovdu t-tagħrif stabbilit fit-Taqsimiet 3.4.1 u 3.4.2 b’rabta mal-konċentrazzjoni tal-komponenti tat-taħlita, identifikati skont it-Taqsima 3.3.”;
            
            
               (m)fit-taqsima 3.4.1, it-titolu tat-Tabella 1 huwa sostitwit b’dan li ġej: 
            
            
               “Il-firxiet tal-konċentrazzjoni li japplikaw għall-komponenti perikolużi li huma ta’ tħassib kbir għar-reazzjoni ta’ emerġenza relatata mas-saħħa”;
            
            
               (n)It-Taqsima 3.4.2 hija sostitwita b’dan li ġej: 
            
            
               “
                     3.4.2. 
                     Komponenti perikolużi oħrajn u komponenti li mhumiex ikklassifikati bħala perikolużi
            
            
               Il-konċentrazzjoni tal-komponenti perikolużi f’taħlita li mhumiex ikklassifikati bħala komponenti li jidħlu fi kwalunkwe waħda mill-kategoriji ta’ periklu mniżżlin fit-Taqsima 3.4.1 u l-konċentrazzjoni tal-komponenti identifikati li mhumiex ikklassifikati bħala perikolużi għandhom jingħataw bħala firxiet ta’ perċentwali f’ordni dekrexxenti skont il-massa jew il-volum tagħhom, skont it-Tabella 2. Minflok jistgħu jingħataw il-perċentwali eżatti.
            
            
               B’deroga mill-ewwel subparagrafu, għall-komponenti tal-fwieħa li mhumiex ikklassifikati jew li huma kklassifikati biss għas-sensitizzazzjoni tal-ġilda tal-kategorija 1, 1A jew 1B jew għat-tossiċità marbuta mal-aspirazzjoni, dawk li jibagħtu t-tagħrif m’għandhomx ikunu obbligati jipprovdu tagħrif fuq il-konċentrazzjoni tagħhom, sakemm il-konċentrazzjoni totali tagħhom ma tkunx taqbeż il-5 %.
            
            
            
               Tabella 2
            
            
               Il-firxiet tal-konċentrazzjoni li japplikaw għal komponenti perikolużi oħrajn u 
            
            
               għal komponenti li mhumiex ikklassifikati bħala perikolużi 
            
            
            
                     
                        Il-firxa tal-konċentrazzjoni tal-komponent li jinsab fit-taħlita (f’perċentwali)
                     
                  
                  
                     
                        Il-medda massima tal-firxa ta’ konċentrazzjoni li għandha tintuża meta jintbagħat it-tagħrif
                     
                  
               
                     
                        ≥ 25 - < 100
                     
                  
                  
                     
                        Unitajiet ta’ 20 %
                     
                  
               
                     
                        ≥ 10 - < 25
                     
                  
                  
                     
                        Unitajiet ta’ 10 %
                     
                  
               
                     
                        ≥ 1 - < 10
                     
                  
                  
                     
                        Unitajiet ta’ 3 %
                     
                  
               
                     
                        >0 - < 1
                     
                  
                  
                     
                        Unitajiet ta’ 1 %”;
                     
                  
               
            
               (o)It-Taqsima 3.5 hija sostitwita b’dan li ġej:
            
            
               “
                     3.5. Il-klassifikazzjoni tal-komponenti tat-taħlita
            
            
               Għandha tingħata l-klassifikazzjoni tal-komponenti tat-taħlita b’rabta mal-perikli fiżiċi tagħhom u mal-perikli tagħhom marbutin mas-saħħa (il-klassijiet ta’ periklu u l-kategoriji tiegħu, kif ukoll id-dikjarazzjonijiet ta’ periklu). Din tinkludi tal-inqas il-klassifikazzjoni tas-sustanzi kollha msemmija fil-punt 3.2.1 tal-Anness II tar-Regolament (KE) Nru 1907/2006 dwar ir-rekwiżiti għat-tfassil tal-iskedi ta’ data tas-sigurtà. Fil-każ ta’ MIM identifikata permezz tal-identifikatur tal-prodott tagħha u tal-UFI tagħha skont it-Taqsima 3.2.2. tal-Parti B, għandha tingħata biss il-klassifikazzjoni, għall-perikli fiżiċi u l-perikli marbutin mas-saħħa, tal-MIM.”;
            
            
               (p)fit-taqsima 4.1, it-titolu tat-Tabella 3 huwa sostitwit b’dan li ġej:
            
            
               “Varjazzjonijiet fil-konċentrazzjoni tal-komponenti li minħabba fihom ikollu jintbagħat tagħrif aġġornat”;
            
            
               (q)fit-Taqsima 4.1, l-aħħar subparagrafu huwa sostitwit b’dan li ġej:
            
         
         
            
               “Meta jinbidlu l-fwejjaħ inklużi fit-tressiq tat-tagħrif għal grupp ta’ taħlitiet, għandha tiġi aġġornata l-lista tat-taħlitiet u tal-fwejjaħ li dawn jinkludu li hija meħtieġa skont it-Taqsima 3.1.”; 
            
            
               (3)Il-Parti C hija emendata kif ġej:
            
            
               (a)It-Taqsima 1.2 hija sostitwita b’dan li ġej: 
            
            
               “1.2. L-identifikazzjoni tat-taħlita u ta’ min ikun qed jibgħat it-tagħrif
            
            
               L-identifikatur tal-prodott
            
            
               –L-isem/ismijiet kummerċjali sħiħ/sħaħ tal-prodott (fil-każ tat-tressiq tat-tagħrif għal grupp ta’ taħlitiet għandhom jitniżżlu l-identifikaturi tal-prodotti kollha)
            
            
               –Ismijiet jew sinonimi oħrajn
            
            
               –L-identifikatur(i) uniku/uniċi tal-formula (l-UFI)
            
            
               –Identifikaturi oħrajn (in-numru tal-awtorizzazzjoni, il-kodiċi tal-prodott tal-kumpanija)
            
            
               Id-dettalji ta’ kuntatt ta’ min ikun qed jibgħat it-tagħrif u, fejn applikabbli, tal-punt ta’ kuntatt
            
            
               –L-isem
            
            
               –L-indirizz sħiħ 
            
            
               –In-numru tat-telefon
            
            
               –L-indirizz tal-posta elettronika
            
            
               Id-dettalji ta’ kuntatt għal aċċess rapidu għal iktar tagħrif dwar il-prodott (24 siegħa kuljum, sebat ijiem fil-ġimgħa). F’każ li jintbagħat tagħrif limitat biss.
            
            
               –L-isem
            
            
               –In-numru tat-telefon (aċċessibbli 24 siegħa kuljum, sebat ijiem fil-ġimgħa)
            
            
               –L-indirizz tal-posta elettronika”
            
            
               (b)fit-Taqsima 1.3, il-lista ta’ “Tagħrif addizzjonali dwar it-taħlita” hija sostitwita b’dan li ġej: 
            
            
               “
                     Tagħrif addizzjonali dwar it-taħlita
            
         
         
            
               –Il-kulur(i)
            
            
               –Il-pH, jekk tkun disponibbli, tat-taħlita kif fornuta, jew, meta t-taħlita tkun solida, il-pH ta’ likwidu jew soluzzjoni milwiema f’konċentrazzjoni partikolari. Il-konċentrazzjoni tat-taħlita tat-test fl-ilma għandha tiġi indikata. Jekk il-pH ma tkunx disponibbli, għandhom jingħataw ir-raġunijiet;
            
            
               –L-istat(i) fiżiku/fiżiċi
            
            
               –L-imballaġġ (it-tip(i) u d-daqs(ijiet))
            
            
               –L-użu maħsub (il-kategorija tal-prodott)
            
            
               –L-użijiet (użu mill-konsumaturi, użu mill-professjonisti, użu industrijali)”.